Κανονισμός (ΕΚ) αριθ. 221/2002 της Επιτροπής

της 6ης Φεβρουαρίου 2002

για την τροποποίηση του κανονισμού (ΕΚ) αριθ. 466/2001 για τον καθορισμό μέγιστων τιμών ανοχής για ορισμένες προσμείξεις στα τρόφιμα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων(1), και ιδίως το άρθρο 2 παράγραφος 3,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 315/93 προβλέπει ότι πρέπει να καθορίζονται οι μέγιστες τιμές ανοχής όσον αφορά ορισμένες προσμείξεις στα τρόφιμα για να προστατευτεί η δημόσια υγεία.

(2) Ο κανονισμός (ΕΚ) αριθ. 466/2001 της Επιτροπής(2), όπως τροποποιήθηκε τελευταία από τον κανονισμό (ΕΚ) αριθ. 2375/2001 του Συμβουλίου(3), καθορίζει ότι οι μέγιστες τιμές ανοχής για ορισμένες προσμείξεις στα τρόφιμα θα ισχύσουν από τις 5 Απριλίου 2002. Ειδικότερα, το παράρτημα I του εν λόγω κανονισμού καθορίζει τα επίπεδα για το μόλυβδο, το κάδμιο και τον υδράργυρο σε ορισμένα αλιευτικά προϊόντα.

(3) Είναι ουσιαστικό, για να προστατευθεί η δημόσια υγεία, να διατηρείται η περιεκτικότητα στις προσμείξεις αυτές σε επίπεδα αποδεκτά από τοξικολογική άποψη. Οι μέγιστες τιμές ανοχής για το μόλυβδο, το κάδμιο και τον υδράργυρο πρέπει να είναι ασφαλείς και να είναι στο κατώτερο ευλόγως εφικτό επίπεδο με βάση τις ορθές πρακτικές παραγωγής και τις ορθές γεωργικές/αλιευτικές πρακτικές. Με βάση τα νέα δεδομένα ανάλυσης είναι αναγκαίο να αναθεωρηθούν οι σχετικές διατάξεις του παραρτήματος I του κανονισμού (ΕΚ) αριθ. 466/2001 για τις προσμείξεις αυτές σε ορισμένα αλιευτικά προϊόντα. Οι αναθεωρημένες διατάξεις διατηρούν υψηλό το επίπεδο προστασίας της υγείας του καταναλωτή.

(4) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της μόνιμης επιτροπής τροφίμων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα I του κανονισμού (ΕΚ) αριθ. 466/2001 τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 5 Απριλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Φεβρουαρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 37 της 13.2.1993, σ. 1.

(2) ΕΕ L 77 της 16.3.2001, σ. 1.

(3) ΕΕ L 321 της 6.12.2001, σ. 1.

ΠΑΡΑΡΤΗΜΑ

Το τμήμα 3 (βαρέα μέταλλα) του παραρτήματος Ι του κανονισμού (ΕΚ) αριθ. 466/2001 τροποποιείται ως εξής:

α) όσον αφορά το μόλυβδο (Pb), τα σημεία 3.1.4, 3.1.4.1 και 3.1.6 αντικαθίστανται από τα ακόλουθα σημεία: >ΘΕΣΗ ΠΗΝΑΚΑ>.

β) όσον αφορά το κάδμιο (Cd), τα σημεία 3.2.5, 3.2.5.1 και 3.2.6 αντικαθίστανται από τα ακόλουθα: >ΘΕΣΗ ΠΗΝΑΚΑ>.

γ) όσον αφορά τον υδράργυρο (Hg), το σημείο 3.3.1.1 αντικαθίσταται από το εξής σημείο: >ΘΕΣΗ ΠΙΝΑΚΑ>

(1) Όταν το ψάρι πρόκειται να καταναλωθεί ολόκληρο, η μέγιστη τιμή ανοχής ισχύει για ολόκληρο το ψάρι

(2) Όταν το ψάρι πρόκειται να καταναλωθεί ολόκληρο, η μέγιστη τιμή ανοχής ισχύει για ολόκληρο το ψάρι